ועדת הכנסת, כנסת 20, פרוטוקול מספר 411, 2018-12-26 19:00

מכלוף מיקי זוהר: שלום לכולם, אני מתכבד לפתוח את ישיבת ועדת הכנסת בעניין הצעות חוק לפני קריאה שניה ושלישית.

מכלוף מיקי זוהר: חבר הכנסת חזן, נא להפסיק עם הדבר הזה.

אורן אסף חזן: אני פשוט מתרגש שזועבי וזחאלקה לא יהיו בכנסת הבאה.

מכלוף מיקי זוהר: בוא נעבוד על זה שאנחנו נהיה בכנסת הבאה.

אורן אסף חזן: בעזרת השם.

מכלוף מיקי זוהר: הצעות החוק שאנחנו מדברים עליהן הן הצעות חוק התפזרות הכנסת.

מכלוף מיקי זוהר: אחת מהן היא הצעת חוק ממשלתית, כל השאר הן הצעות חוק של חברות האופוזיציה.

מכלוף מיקי זוהר: כמובן נצטרך לעשות מיזוג של הצעות החוק הללו ולאחר מכן גם הצבעה על המיזוג – שלוש הצבעות.

מכלוף מיקי זוהר: היועץ המשפטי יסביר בקצרה.

דן מרזוק: השלב הראשון באישור הצעות החוק הוא למזג את הצעת החוק הממשלתית עם חמש הצעות חוק טרומיות שאושרו במליאה בקריאה הראשונה.

דן מרזוק: לאחר מכן הוועדה תידרש לאשר את הנוסח לקריאה השניה והשלישית, ולאחר מכן, במידה שרוצים להביא את ההצעה הממוזגת לדיון והצבעה בקריאה השניה והשלישית במליאת הכנסת הערב, הוועדה תצטרך לאשר פטור מחובת הנחה.

יואל חסון: אבל ההצעות שעברו הן טרומיות, אז איך הן הופכות להיות ראשונות?

דן מרזוק: ניתן למזג הצעת חוק ממשלתית עם הצעות חוק טרומיות.

יואל חסון: ואז זה משדרג אותן לראשונות.

דן מרזוק: בוודאי.

דן מרזוק: כן.

אורן אסף חזן: אז עכשיו הולכים להצבעה לשניה ושלישית?

מכלוף מיקי זוהר: בהמשך.

יואל חסון: בסביבות 23:00, אני משער.

מכלוף מיקי זוהר: קצת סדר.

מכלוף מיקי זוהר: אני מניח שיש קצת דוברים ואני רוצה לאפשר לכם, אז ברשותכם, מספר מילים.

מכלוף מיקי זוהר: בסוף הדיון אסכם לפני ההצבעה בכמה מילים אישיות שארצה להגיד, גם לחבריי חברי הכנסת מהקואליציה ומהאופוזיציה, וכמובן, לעובדי הכנסת.

מכלוף מיקי זוהר: אבל עכשיו נדבר על דברים אחרים שהיום עלו לשיח הציבורי בעניינים שדיברתי עליהם במהלך היום.

מכלוף מיקי זוהר: היה הרבה סביב האירוע של פיזור הכנסת.

מכלוף מיקי זוהר: לא סוד הוא שנאבקתי לדחות את פיזור הכנסת על מנת להספיק חקיקה חשובה לעם ישראל.

מכלוף מיקי זוהר: לשמחתי הרבה, חלק גדול מן החקיקה שחשבתי שצריך לקדם תקודם בשבוע הבא במסגרת ועדת ההסכמות.

מכלוף מיקי זוהר: אני רוצה להודות למרכז האופוזיציה, חבר הכנסת יואל חסון, על כך שהוא הגיע לשיח פתוח, ענייני, לטובת עם ישראל.

מכלוף מיקי זוהר: כולי תקווה - - -

שולי מועלם-רפאלי: ובלב חפץ.

יואב בן צור: מה הקריטריון לקבלת ההצעות?

יואב בן צור: איזה הצעות אישרו?

מכלוף מיקי זוהר: הן צריכות להיות, יחסית, קונצנזוס.

אורן אסף חזן: מה נחשב קונצנזוס?

יואב בן צור: אוקיי, אז כל ההצעות שעניינן קונצנזוס יוכלו להגיע?

מכלוף מיקי זוהר: כל ההצעות שהן קונצנזוס, להערכתי יוכלו להתקבל בוועדת ההסכמות.

יואב בן צור: גם אם הן בטרומי או בראשונה?

מכלוף מיקי זוהר: זה עוד לא הוחלט, יכול להיות שגם ראשונה.

מכלוף מיקי זוהר: כן.

עיסאווי פריג': יש לכם רשימה של הצעות החוק?

מכלוף מיקי זוהר: עוד לא.

אורן אסף חזן: היושב-ראש, למי צריך להגיש את הפנייה?

מכלוף מיקי זוהר: אתה מהקואליציה, אז ליושב-ראש הקואליציה.

שולי מועלם-רפאלי: כל סיעה ריכזה את זה אצל יושב-ראש הסיעה שלה.

רועי פולקמן: כל יושב-ראש סיעה ריכז את כל הפניות מכל הח"כים, והעברנו את זה.

רועי פולקמן: יש דיון מרוכז.

מכלוף מיקי זוהר: ליושב-ראש הקואליציה, והאופוזיציה תעביר למרכז האופוזיציה.

אורן אסף חזן: גם הצעות בקריאה ראשונה אפשר?

עיסאווי פריג': מה עם המסמכים?

מכלוף מיקי זוהר: רגע.

מכלוף מיקי זוהר: בכוונת מכוון אני לא רוצה לדבר עכשיו מה הן ההצעות שיש לגביהן סיכום כדי לא לעורר עכשיו את הסימפוזיון סביב העניין הזה.

מכלוף מיקי זוהר: אבל יש הרבה מאוד הצעות - כמו ההצעות שדיברתי עליהן היום וגם הצעות שאתם, חברי הכנסת, דיברתם עליהן היום - שיעברו בכנסת הנוכחית במסגרת ועדת ההסכמות.

מכלוף מיקי זוהר: את הדבר הזה אנחנו נעשה, כמובן, אחרי פיזור הכנסת.

מכלוף מיקי זוהר: אני רוצה להודות באופן אישי למספר אנשים בהזדמנות זו – באמת, לא אגדיר את זה אחרת - על הגיבוי וגם על ההבנה וההתחשבות ברצונות שלנו, חברי הכנסת.

מכלוף מיקי זוהר: בראש ובראשונה, ראש הממשלה בנימין נתניהו, שבימים האחרונים דיברתי אתו לא מעט.

מכלוף מיקי זוהר: אני מודה לו באופן אישי על השיח הפתוח ועל ההבנה כשדיברתי אתו בנושאים הללו.

מכלוף מיקי זוהר: אז קודם כול תודה אישית לראש הממשלה.

מכלוף מיקי זוהר: תודה אישית ליושב-ראש הקואליציה, חברי ורעי, אחי חבר הכנסת דודי אמסלם, גם על ההבנה, ההתחשבות וההכלה של כל התהליך הזה, וליושב-ראש הכנסת יולי אדלשטיין, שהיו לנו שיחות רבות בעניין הזה.

מכלוף מיקי זוהר: ובהזדמנות זו, גם לחברי מרכז האופוזיציה, חבר הכנסת יואל חסון.

מכלוף מיקי זוהר: הראית גדלות נפש והוכחת שעם ישראל לנגד עיניך ולא שום דבר אחר.

מכלוף מיקי זוהר: זהו, אלו הן התודות מבחינתי.

מכלוף מיקי זוהר: עכשיו סדר הדוברים, לאחר מכן נתכנס ונתקדם לכיוון הצבעה.

מכלוף מיקי זוהר: יש הרבה דוברים.

מכלוף מיקי זוהר: חבר הכנסת טיבי, בבקשה.

אחמד טיבי: יש לי רק הצעה לסדר-היום, כדי שהציבור יידע מי באמת רוצה לפזר את הכנסת ומי לא – לעשות הצבעה חשאית.

מכלוף מיקי זוהר: אז הצעתך נרשמה, ונבחן אותה.

אחמד טיבי: אני צוחק.

אחמד טיבי: אנחנו רוצים לפזר אותה אתמול.

אורן אסף חזן: אתם עשיתם מהכנסת לשכת עבודה; 13 כיסאות – 40 חברי כנסת עברו עליהם.

אורן אסף חזן: אני לא צודק?

מכלוף מיקי זוהר: חבר הכנסת אחמד טיבי, תגובתך לפרישתם של חברי הכנסת זחאלקה, זועבי וגנאים.

עיסאווי פריג': תגיד, אתה רוצה להעביר את הזמן של הוועדה?

עיסאווי פריג': מה אתה שואל אותו שאלות?

אחמד טיבי: אני מחכה לפרישה של ראש הממשלה.

אורן אסף חזן: היושב-ראש, אני יכול להגיב.

אורן אסף חזן: הזמנתי קונפטי.

מכלוף מיקי זוהר: אז תודה לחבר הכנסת טיבי.

אורן אסף חזן: חגיגות סוף השנה הגיעו מוקדם מהרגיל.

מכלוף מיקי זוהר: חבר הכנסת בן צור, בבקשה.

יואב בן צור: אני רוצה לדעת, אדוני, לאור מה שאמרת בתחילה, האם ימי הכנסת יוארכו או רק שני ושלישי?

יואב בן צור: זה דבר ראשון.

יואב בן צור: האם יהיו עוד ימי חקיקה?

יואב בן צור: והדבר השני: מה זה קונצנזוס?

יואב בן צור: אם, כסיעה, יש לנו חוקים שאנחנו חושבים שהם חשובים - - -

מכלוף מיקי זוהר: אך ורק בהסכמת קואליציה ואופוזיציה.

מכלוף מיקי זוהר: זה אומר שאם לא שכנעת את יואל חסון ואת האופוזיציה – אין לך חוק.

אורן אסף חזן: את כל האופוזיציה או רק את יואל?

מכלוף מיקי זוהר: יואל מרכז את האופוזיציה, אז מן הסתם צריך לשכנע אתו.

יואב בן צור: תודה.

יואב בן צור: לא ענית לי על השאלה השניה: האם מעבר לשני ושלישי יהיו דיונים?

מכלוף מיקי זוהר: בכוונתי לשבת על הנושא הזה עם יושב-ראש הכנסת יולי אדלשטיין.

מכלוף מיקי זוהר: הרי זה צריך להיות מוכרע פה, בוועדת הכנסת, ובכוונתי לשבת אתו ולנסות לאפשר כמה שיותר ימי חקיקה על מנת להשלים כמה שיותר עבודה למען עם ישראל.

אחמד טיבי: אפרופו השאלה, בבוקר עלה כאן נושא המתמחים, ואתה הסכמת ותמכת שתהיה טרומית.

מכלוף מיקי זוהר: חד-משמעית.

מכלוף מיקי זוהר: להערכתי, זה יהיה בשבוע הבא.

מכלוף מיקי זוהר: יואל חסון כבר אמר לי שעמדתו היא בעד.

אחמד טיבי: יואל גם תומך.

עיסאווי פריג': אז אפשר להגיד את זה באופן רשמי?

יואל חסון: עד שלא דנים - - -

מכלוף מיקי זוהר: עד שזה לא נגמר זה לא נגמר.

אחמד טיבי: מה זאת אומרת?

אחמד טיבי: תסביר.

שולי מועלם-רפאלי: עוד לא היתה ועדת הסכמות.

שולי מועלם-רפאלי: זה יהיה רק אחרי פיזור הכנסת.

מכלוף מיקי זוהר: אבל אני חוזר ואומר: כל החוקים שציינתי בימים האחרונים - - -

קריאה: זה נמצא בתוך הפול?

מכלוף מיקי זוהר: אני מעריך שכן.

מכלוף מיקי זוהר: אבל אני חוזר ואומר - - -

אחמד טיבי: אם דודי לא מביא את זה, יואל יביא את זה לוועדת ההסכמות.

מכלוף מיקי זוהר: אני רוצה לומר שוב: דודי בעד המתמחים, הוא רוצה לקדם את החוק הזה, וכולנו רוצים.

מכלוף מיקי זוהר: אני לא רוצה אפילו להגיד שיש עוד אנשים, בכירים מדודי, שרוצים לקדם את החוק הזה.

עיסאווי פריג': ברמת ראש הממשלה?

מכלוף מיקי זוהר: אני לא רוצה להגיד.

עיסאווי פריג': ראש הממשלה מעורב בחוק המתמחים?

מכלוף מיקי זוהר: ראש הממשלה, תתפלאו או לא, מעורב בכול.

מכלוף מיקי זוהר: ראש הממשלה הוא זה שמחליט בסוף.

מכלוף מיקי זוהר: אנחנו תמיד מכבדים - - -

אחמד טיבי: אני מודה שזרקתי את הדבר הזה לראש הממשלה כשהוא יצא.

אחמד טיבי: כן, ראש הממשלה מעורב.

מכלוף מיקי זוהר: אנחנו תמיד מכבדים את עמדת ראש הממשלה, אבל אם אנחנו, חברי הכנסת, לא נביא לראש הממשלה את העמדות שלנו, את הדעות שלנו ואת הרעיונות שלנו – לא יהיה לו חומר גלם לעבוד אתו.

מכלוף מיקי זוהר: ככה זה עובד בדמוקרטיה.

מכלוף מיקי זוהר: אז אנחנו מביאים בפניו ולפתחו אין-ספור נושאים חשובים, בסוף הוא יחליט.

מכלוף מיקי זוהר: מבחינתנו, הוא ראש התנועה – לפחות ככה אני מסתכל על זה, בליכוד – והוא ראש הממשלה.

מכלוף מיקי זוהר: אם אתם שואלים אותי, כל החוקים שדיברתי עליהם היום לא שמעתי לגבי אף חוק התנגדות של ראש הממשלה.

מכלוף מיקי זוהר: אף חוק.

מכלוף מיקי זוהר: דרך אגב, ברובם ככולם תמיכה.

מכלוף מיקי זוהר: אבל בואו נראה בהמשך.

מכלוף מיקי זוהר: חבר הכנסת טיבי, תודה רבה.

מכלוף מיקי זוהר: חבר הכנסת ישראל אייכלר, בבקשה.

ישראל אייכלר: אדוני היושב-ראש, היות שאני לא מבין מה זה הסכמות, אני לא מבין מה זה קונצנזוס ואני לא יודע מי זה ועדת ההסכמות, אני רוצה לסייג את כל דבריך בתנאי שאנחנו נהיה בוועדת ההסכמות ונוכל להביא גם חוקים שלנו לראות האם באמת מדובר בקונצנזוס.

ישראל אייכלר: אחרת אני לא מסכים לשום דבר שוועדת ההסכמות מסכימה.

מכלוף מיקי זוהר: בסדר גמור.

ישראל אייכלר: זה דבר אחד.

ישראל אייכלר: דבר שני, שמעתי הרבה הספדים על כל חברי הכנסת המסכנים שלא יצליחו לבוא בפעם הבאה - - -

מכלוף מיקי זוהר: אתה סגור עם אגודה או עם דגל?

ישראל אייכלר: אני מייצג את יהדות התורה.

ישראל אייכלר: הרבה אנשים אמרו שיש פריימריס וצריכים לסבול, ואתם עושים חיים, אין לכם פריימריס.

ישראל אייכלר: אני רוצה לומר לכם שיש לנו פריימריס 365 ימים בשנה.

ישראל אייכלר: אתם תעבדו קשה חודשיים, ובארבע שנים תלכו לבר מצוות, לבריתות, אבל לא תמצאו אותם כל בוקר.

ישראל אייכלר: אנחנו צריכים למצוא כל בוקר וכל ערב את האנשים ויש לנו עבודה ארבע שנים.

ישראל אייכלר: אני מאחל לכולם - - -

מכלוף מיקי זוהר: רגע, אתה רומז שאנחנו, חברי הכנסת של הפריימריס, לא עבדנו קשה ארבע שנים?

אורן אסף חזן: לא.

אורן אסף חזן: רק בר מצוות.

ישראל אייכלר: לא, אני אומר שמבחינת המחויבות, הפריימריס שלכם נמשכים חודשיים, הפריימריס שלנו נמשכים ארבע שנים.

אורן אסף חזן: הרב אייכלר, מה עם חתונות?

אורן אסף חזן: אתה יודע איזה מצווה זה לשמח חתן וכלה?

אורן אסף חזן: ומה עם ביקורי חולים?

מכלוף מיקי זוהר: אספר לך משהו.

מכלוף מיקי זוהר: אני לא רוצה להתחיל לחשוף את הקמפיין של הליכוד כבר עכשיו, אבל רשימת ההישגים שיש לליכוד עולה על ההישגים של יהדות התורה פי כמה וכמה.

אורן אסף חזן: והנה, הלכה ועדת ההסכמות.

אורן אסף חזן: לא יהיו הסכמות.

מכלוף מיקי זוהר: בכמות ההישגים.

ישראל אייכלר: בהחלט, כי אתם 30 מנדטים, וגם ראש ממשלה ושרים.

מכלוף מיקי זוהר: בסדר, אז אל תזלזל בעשייה שלנו.

ישראל אייכלר: ואנחנו, בסך הכול יש לנו סגן שר אחד.

מכלוף מיקי זוהר: עובדים כמו חמורים בשביל עם ישראל.

ישראל אייכלר: נכון.

ישראל אייכלר: אם הבנת שזלזלתי - - -

מכלוף מיקי זוהר: ככה זה נשמע, חבר הכנסת אייכלר.

מכלוף מיקי זוהר: ככה זה נשמע.

ישראל אייכלר: לא.

ישראל אייכלר: אני רק רציתי לנחם אתכם, שלא תבכו על העניין של הפריימריס.

מכלוף מיקי זוהר: אנחנו לא בוכים.

ישראל אייכלר: הדבר האחרון שאני רוצה לומר, אדוני היושב-ראש, שאני חשבתי שאין שום צורך לפזר את הכנסת.

ישראל אייכלר: אני יודע שזה לא קונצנזוס להגיד את זה עכשיו.

ישראל אייכלר: אפשר היה להמשיך את הכנסת עד תומה.

מכלוף מיקי זוהר: אז אתה מצטרף לדעתי.

ישראל אייכלר: ולדעת רבים וטובים.

ישראל אייכלר: אני מסכים בעיקרון, לצורך החשיבה בלבד, לרעיון אמר אחמד: בוא נשים קלפי בכנסת, כמו שבוחרים חברי ועדת - - -

מכלוף מיקי זוהר: חשאי.

ישראל אייכלר: חשאי.

ישראל אייכלר: שפיזור הכנסת יהיה בקלפי סגור, ונראה כמה אנשים יצביעו בעד וכמה יצביעו נגד.

ישראל אייכלר: תודה רבה.

מכלוף מיקי זוהר: תודה רבה, חבר הכנסת אייכלר.

מכלוף מיקי זוהר: חבר הכנסת אורן חזן.

ישראל אייכלר: עוד מילה.

ישראל אייכלר: אני רוצה להירשם להסתייגות דיבור במליאה.

קריאות: לא לא לא.

מכלוף מיקי זוהר: אייכלר, לגבי בקשתך להסתייגות דיבור - קח בחשבון שבקשתך תפתח צוהר גדול לבקשות של כולם.

אורן אסף חזן: גם אני מבקש.

ישראל אייכלר: אם כולם יסירו – גם אני אסיר.

פנינה תמנו: אתה הראשון שביקשת.

מכלוף מיקי זוהר: אתה הראשון שביקשת, אז כרגע תשהה את בקשתך עד שתהיה בקשה אחרת.

אורן אסף חזן: צר לי לאכזב אתכם, גם אם כולם יסירו – אני רוצה לדבר.

עיסאווי פריג': גם סיעת מרצ מבקשת זכות דיבור.

אורן אסף חזן: אמרת עוד פעם ליצן?

יהודה גליק: רגע, הוא לא הורחק מהמליאה?

יהודה גליק: סליחה.

אורן אסף חזן: יהודה, תגיד, לא חבל לך על החודש הזה שתרוץ בפריימריס?

אורן אסף חזן: לא עדיף שתשב עם הילדים בבית?

שולי מועלם-רפאלי: נציג מכל סיעה.

מכלוף מיקי זוהר: הנציג שלנו לא יהיה רק חזן.

מכלוף מיקי זוהר: יש עוד שירצו לדבר.

פנינה תמנו: אז גם אנחנו נרצה.

אורן אסף חזן: לא מוותר.

אורן אסף חזן: אני נרשם לרשות דיבור.

יואל חסון: גם כל סיעת המחנה הציוני הסתייגות דיבור.

יהודה גליק: מיקי, הוא לא הורחק מהמליאה?

יהודה גליק: אני לא מבין.

שולי מועלם-רפאלי: תציע דובר אחד מכל סיעה, אדוני היושב-ראש.

יהודה גליק: לא לא לא, את חושבת שמהליכוד יהיה רק אורן חזן?

יהודה גליק: נו, באמת.

שולי מועלם-רפאלי: לא, אז שהליכוד יביא מישהו אחר.

מכלוף מיקי זוהר: רגע, אבל אתה מורחק, לא, אורן חזן?

יהודה גליק: הוא מורחק מהמליאה.

יהודה גליק: הוא לא יכול לנאום.

עיסאווי פריג': היום הוא היה החתן של המליאה, איך הוא מורחק מהמליאה?

ישראל אייכלר: אדוני היושב-ראש, אני רוצה להוסיף משהו.

ישראל אייכלר: אם יהיה רק אחד שמדבר – גם אני מסיר.

עיסאווי פריג': מרצ בבקשות דיבור, בבקשה.

פנינה תמנו: גם אנחנו רוצים בקשות דיבור.

יואב בן צור: גם ש"ס.

יואב בן צור: כולם בקשות דיבור.

רוברט אילטוב: רגע, אתם לא רוצים לפזר את הכנסת?

רוברט אילטוב: תגידו שאתם לא רוצים לפזר.

מכלוף מיקי זוהר: טוב, אני ממשיך בינתיים.

מכלוף מיקי זוהר: חבר הכנסת חזן, זכות הדיבור שלך.

אורן אסף חזן: לפרוטוקול, אני מבקש רשות דיבור במליאה, שלא יגידו אחרי זה שלא רשמתי.

אורן אסף חזן: הנה, אני מבקש רשות דיבור במליאה.

עיסאווי פריג': אבל ראש הממשלה אומר לך שלא.

עיסאווי פריג': תשתוק, נו.

אורן אסף חזן: הוא יכול להרים לי טלפון.

עיסאווי פריג': אם ירים לך טלפון, תוריד?

מכלוף מיקי זוהר: חבר הכנסת חזן, אתה מעוניין לדבר?

עיסאווי פריג': אתה רואה איך אתה מזלזל בה?

שולי מועלם-רפאלי: בחיאת, מזכיר הממשלה מבקש.

שולי מועלם-רפאלי: יאללה, תזרום.

פנינה תמנו: אורן, מה אתה מתעקש?

פנינה תמנו: אף אחד לא מדבר, וזהו.

אורן אסף חזן: אז אל תדברו.

אורן אסף חזן: מה אתם מתעקשים?

אורן אסף חזן: אתם כל כך לא רוצים - - -

פנינה תמנו: מה זו הילדותיות הזאת?

פנינה תמנו: חסרה לך במה?

אורן אסף חזן: מה יפריע לכם שאדבר חמש דקות, שאני אגיד את האמת.

פנינה תמנו: די.

פנינה תמנו: מה זה השטויות האלה?

פנינה תמנו: מה זה הפארסה הזאת?

אורן אסף חזן: אני רוצה רק להבין דבר אחד - - -

פנינה תמנו: מה זה ההצגה הזאת?

פנינה תמנו: מה זה המשחק הזה?

פנינה תמנו: תראה מה אתה גורר.

מכלוף מיקי זוהר: חבר הכנסת חזן, אתה רוצה לדבר בזכות הדיבור שלך עכשיו?

מכלוף מיקי זוהר: אז תדבר.

מכלוף מיקי זוהר: שקט, לא להפריע.

אורן אסף חזן: ראשית, אני מבקש, כמו שאמרתי - - -

קארין אלהרר: לא במליאה, רק עכשיו.

עיסאווי פריג': אתה רוצה את המילה האחרונה?

עיסאווי פריג': המילה האחרונה בפיזור של הכנסת ה-20.

מכלוף מיקי זוהר: חבר הכנסת חזן, עלתה פה סוגיה ביני לבין מרכז האופוזיציה, שתהינו לגביה.

מכלוף מיקי זוהר: מה שיש לך על הראש זו תוספת שיער?

אורן אסף חזן: לא.

אורן אסף חזן: זו סוגיה באמת חשובה.

קריאות: - - -

פנינה תמנו: זו הדוגמה שאתם נותנים לעם ישראל, מדברים על הבלורית של חזן?

פנינה תמנו: זה לא רציני.

אורן אסף חזן: מרכז האופוזיציה ויו"ר הוועדה, הסירו דאגה מליבכם.

אורן אסף חזן: אח שלי שאל אותי אם זה חתול על הראש; זה לא חתול, לא חמוס וגם לא תוספת שיער.

אורן אסף חזן: מאוד רציתי לטוס לטורקיה לעשות השתלה.

אורן אסף חזן: לצערי, קצין הכנסת לא מאפשר לי לטוס לטורקיה.

קריאה: אוי, אני לא מאמינה - - -

עיסאווי פריג': אורן, במרוקאית אומרים: א-זאזי בתמות ועיונהא בתקרקס.

אורן אסף חזן: עכשיו לגופו של עניין.

מכלוף מיקי זוהר: סיימת, זהו.

אורן אסף חזן: לא, אתה שאלת שאלה.

מכלוף מיקי זוהר: בכוונה, כדי שלא תדבר דברים אחרים.

מכלוף מיקי זוהר: חבר הכנסת פריג', כן.

אורן אסף חזן: עיסאווי, שתדע לך, אני בדקתי – גם אצלך אפשר לעשות השתלת שיער.

אורן אסף חזן: אני יכול להחזיר אותך 20 שנה אחורה.

עיסאווי פריג': מיקי, במרוקנית אומרים – א-זאזי בתמות ועיונהא בתקרקס.

מכלוף מיקי זוהר: מה זה אומר?

עיסאווי פריג': התרנגולת מתה ועיניה מתגלגלות.

אורן אסף חזן: עכשיו הוא רוצה גם להרוג אותי?

אורן אסף חזן: תגיד לי, אין גבול?

שולי מועלם-רפאלי: די, חברים.

שולי מועלם-רפאלי: יש לנו גם חיים.

שולי מועלם-רפאלי: ביקשת לדבר – תדבר כבר.

שולי מועלם-רפאלי: מספיק.

פנינה תמנו: זה גם מבזה.

פנינה תמנו: השיח הזה, יואל, מבזה את הכנסת.

מכלוף מיקי זוהר: זהו, האתנחתא הקומית הסתיימה.

מכלוף מיקי זוהר: חבר הכנסת פריג', בבקשה.

עיסאווי פריג': אני רוצה לחזור ולחזק את מה ששמעתי, ואני שמח שראש הממשלה מעורב בקידום חוק המתמחים.

עיסאווי פריג': זה חוק חשוב.

עיסאווי פריג': החבר'ה קיבלו ציפייה גבוהה שהתחילה מהקואליציה, וצריכים לעמוד מאחורי זה.

עיסאווי פריג': אני פונה לשניכם בוועדת ההסכמות - - -

מכלוף מיקי זוהר: זה לא אני.

מכלוף מיקי זוהר: זה דודי אמסלם והוא – יואל חסון.

מכלוף מיקי זוהר: אני לא קובע בוועדת ההסכמות.

עיסאווי פריג': בסדר.

עיסאווי פריג': אנחנו צריכים לעשות כל מה שנוכל בכדי שהצעת החוק הזו תהיה במסגרת חוק ההסכמות.

עיסאווי פריג': זה נושא חשוב שיקודם.

מכלוף מיקי זוהר: אני מסכים.

מכלוף מיקי זוהר: חבר הכנסת אילטוב, דקה.

מכלוף מיקי זוהר: דקה, נחזור אליך.

אורן אסף חזן: לקחת לי את זכות הדיבור.

מכלוף מיקי זוהר: לא.

מכלוף מיקי זוהר: אני יכול לקחת לך?

מכלוף מיקי זוהר: חבר הכנסת אילטוב.

מכלוף מיקי זוהר: שקט בבקשה.

רוברט אילטוב: כבוד היושב-ראש, אני מבקש שוועדת ההסכמות – אין לי בעיה שתשבו יחד שניים - נציג הקואליציה ונציג האופוזיציה - אבל אני מבקש שכל רשימת החוקים תעבור בין כל סיעות הבית כדי שתהיה הסכמה.

מכלוף מיקי זוהר: ברור, בהחלט.

יואל חסון: זו הכוונה.

מכלוף מיקי זוהר: לא היה בכלל ספק.

אורן אסף חזן: לגבי החוקים, בבקשה.

מכלוף מיקי זוהר: חבר הכנסת חזן, בקצרה, כי אני רוצה לחתוך להצבעה.

מכלוף מיקי זוהר: בשתי מילים.

אורן אסף חזן: ראשית, לוודא שאני רשום לזכות דיבור.

אורן אסף חזן: זה אחד.

אורן אסף חזן: הדבר הנוסף, לגבי הסיפור של ההסכמות, אני פונה אליכם: שזה לא יהיה מין מצב שזה יהיה הסכמות למקורבים, הסכמות לחברים, הסכמות לקידומים אישיים בפריימריס.

אורן אסף חזן: בסוף, מיקי, אמרת יפה היום - באמת ממש התרגשתי לשמוע אותך - - -

מכלוף מיקי זוהר: ממה התרגשת?

אורן אסף חזן: אמרת, וזה יפה מאוד לשמוע, שבאמת יותר חשוב למען עם ישראל להעביר חלק מהדברים מאשר - - -

קארין אלהרר: כן, אתה דואג לעם ישראל מהבוקר עד הערב.

אורן אסף חזן: לא, כי אתם מה זה דואגים?

אורן אסף חזן: לא, באמת.

אורן אסף חזן: על זה נאמר: נשמה.

אורן אסף חזן: יאיר לפיד, רגע דואג, רגע לא דואג.

אורן אסף חזן: הוא לא סגור על עצמו.

אורן אסף חזן: אלוף העולם בים יבשה.

אורן אסף חזן: אני מסיים את המשפט ואומר: אני מבקש - - -

פנינה תמנו: אורן, קיבלת את דקת ההצגה שלך.

פנינה תמנו: די, מה אני צריכה לשבת פה כדי - - -

אורן אסף חזן: פנינה, כבר אמרתי לך: אעשה לך הנחה בכתיבת נאומים.

פנינה תמנו: אתה תעשה לי הנחה?

אורן אסף חזן: אני אעשה לך הנחה ואכתוב לך נאום.

פנינה תמנו: הבעיה זאת הרמה.

פנינה תמנו: זה הרמה?

פנינה תמנו: בושה וחרפה שצריך לשבת ולהקשיב לו.

מכלוף מיקי זוהר: אז בואו תפסיקו - - -

פנינה תמנו: אז יאללה, תעשה פה סדר.

מכלוף מיקי זוהר: הוא מסיים, מה את רוצה?

פנינה תמנו: עשה קרקס מכל הדבר הזה.

אורן אסף חזן: אני אומר עוד פעם: צריכה להיות לזה משמעות אמיתית, לא בכאילו.

אורן אסף חזן: זה הדבר הראשון.

אורן אסף חזן: הדבר השני, יש דברים שתקועים בוועדות שקשורים לעניינים קשי יום, שאם הם ייתקעו חודשים רבים - - -

מכלוף מיקי זוהר: תודה, ברור.

מכלוף מיקי זוהר: הבנו.

עיסאווי פריג': זמנך עבר, אדוני.

אורן אסף חזן: לא, רק התחלתי, נשמה.

מכלוף מיקי זוהר: חבר הכנסת גליק.

מכלוף מיקי זוהר: שקט.

מכלוף מיקי זוהר: חבר הכנסת גליק, בבקשה.

יהודה גליק: אדוני היושב-ראש, אני גם מצטער על כך שהכנסת מתפזרת לפני זמנה.

יהודה גליק: יציבות שלטון – אני לא יכול.

מכלוף מיקי זוהר: אי-אפשר, נו באמת.

מכלוף מיקי זוהר: אפשר קצת שקט פה?

מכלוף מיקי זוהר: די.

מכלוף מיקי זוהר: חבר הכנסת גליק, בבקשה.

יהודה גליק: אני רוצה לומר - - -

מכלוף מיקי זוהר: ששש, אורן.

מכלוף מיקי זוהר: גליק מדבר, חבר הכנסת מהסיעה שלך.

יהודה גליק: אני שותף לאלה שמצטערים שהכנסת מתפזרת.

יהודה גליק: נדמה לי שהיתה פה כנסת מדהימה, מצוינת, שקידמה הרבה מאוד דברים חשובים, ממשלה מדהימה, וחבל שאנחנו הולכים.

יהודה גליק: אני רוצה לומר שלצערי, הכנסת הזאת, היו בה אנשים שביזו אותה והשפילו אותה, וההשפלה שלה היתה השפלה של המבנה עצמו, של הבניין עצמו, של הכנסת עצמה.

יהודה גליק: אני רוצה לקוות שבכנסת הבאה ייבחרו חברי כנסת שלא מבזים את המקום הזה בשיח שלהם, אלא יודעים לכבד.

אורן אסף חזן: הנה, זחאלקה וזועבי כבר ירדו מהרשימה.

אורן אסף חזן: חלק מהמבזים כבר לא יהיו, עכשיו נשאר - - -

יהודה גליק: למשל, אלה שנכנסים לתוך דברי חבריהם – זה נקרא גם כן לבזות.

אורן אסף חזן: למה?

אורן אסף חזן: אנחנו חברים.

מכלוף מיקי זוהר: חבר הכנסת חזן, די.

יהודה גליק: הנקודה האחרונה, עולים לדבר כרגע על כל מיני הסכמות.

יהודה גליק: אדוני היושב-ראש, יש חוק אחד שמשמעותו חיי אדם, שמשמעותו אולי - - -

מכלוף מיקי זוהר: חבר הכנסת חזן, תמתין פה כדי שתודיע שאתה מוותר על הסתייגות הדיבור, כדי שכולם יוותרו.

מכלוף מיקי זוהר: תמתין, כי אני לא רוצה עכשיו לקחת את האנשים אל תוך הלילה.

מכלוף מיקי זוהר: אין לזה שום משמעות.

יהודה גליק: אדוני, אני פונה לחברי ועדת ההסכמות.

יהודה גליק: יש חוק אחד פה, שעבר בוועדת הכלכלה בקריאה שניה ושלישית, שמשמעותו חיי אדם, אולי החוק החשוב ביותר שכנסת ישראל במושב הנוכחי קידמה אותו.

יהודה גליק: יש שמועות, שמשום מה, הוא ירד בהסכמות.

יהודה גליק: אני אומר לך כאן ועכשיו: זה החוק הכי חשוב שהכנסת הזאת העבירה.

יהודה גליק: החוק הכי חשוב, חוק שמשמעותו הצלת חיי אדם.

יהודה גליק: לא יכול להיות שאתם תעשו פה הסכמות פוליטיות ותפקירו חיי אדם למען כל מיני עשירים, כל מיני בעלי תעשיית הטבק למיניהם.

יהודה גליק: אתמול ביקשת שנוריד את הנושא של נושא חדש – הורדנו אותו.

יהודה גליק: אני מצפה ממך שגם תעמוד אתנו בהתחייבות שהחוק הזה יעבור.

יהודה גליק: לא יעלה על הדעת שהחוק הזה, שהוא כל כך משמעותי והוא כל כך חשוב, ייפול בגלל איזשהן טובות של איזשהם בעלי ממון.

עיסאווי פריג': ידוע לך משהו ספציפי?

יהודה גליק: אני לא יודע.

יהודה גליק: כל הזמן מגיעות אליי שמועות משמועות שונות.

יהודה גליק: בהתחלה אמרו שאין שום רשימה, אני נכנס פה לחדר ופתאום מודיעים שיש רשימה.

יהודה גליק: אחר כך אמרו שהרשימה קיימת ויורד, אחרי זה שלחו אותי ליועץ המשפטי של הכנסת – כל מיני סיפורים.

יהודה גליק: אני אומר לך שאם החוק הזה יורד – זה ביזיון, בושה וחרפה לכנסת.

יהודה גליק: משמעותו שהכנסת מצפצפת על אזרחי ישראל.

יהודה גליק: זה חוק שעבר פה אחד לאורך כל הדרך, זה חוק שהורדנו ממנו, הקשבנו לכל הצדדים, נתנו פה פתחון פה לכל מי שרק רצה, ואם החוק יורד – זה יהיה ביזיון ובכייה לדורות.

עיסאווי פריג': מה ראש הממשלה רוצה, ידוע לך?

מכלוף מיקי זוהר: תודה רבה, חבר הכנסת גליק.

מכלוף מיקי זוהר: דבריך נאמרו מן הלב, וברור שיש להם משמעות.

מכלוף מיקי זוהר: אנחנו, כמובן, מסתכלים על החקיקה הזו ברצינות ונבחן אותה לקראת ועדת ההסכמות.

מכלוף מיקי זוהר: אני מבקש לשאול אם יש עוד דוברים לפני שאני נותן מילות סיום למרכז האופוזיציה יואל חסון, ואחריו אני.

מכלוף מיקי זוהר: אין?

מכלוף מיקי זוהר: בבקשה, חבר הכנסת חסון.

יואל חסון: תודה רבה, אדוני היושב-ראש.

יואל חסון: אני קודם כול אומר בצורה ברורה: אנחנו לא מעוניינים להגיש הסתייגויות דיבור.

יואל חסון: אני מבקש מכולם לוותר על הסתייגויות הדיבור.

יואל חסון: אם יוותרו, אז כמובן שגם אנחנו נוותר.

יואל חסון: אין לנו עניין בהסתייגויות דיבור.

יואל חסון: אני מציע שכל סיעה תטפל בחברי הכנסת שלה, לוודא שלא יהיו הסתייגויות דיבור.

יואל חסון: זה בעניין הזה.

עיסאווי פריג': איך תבטיח לנו שלא יהיו הסתייגויות דיבור?

מכלוף מיקי זוהר: אנחנו נכריע בזה עכשיו.

עיסאווי פריג': איך תבטיחו לנו?

עיסאווי פריג': שמענו.

עיסאווי פריג': אני רוצה לשמוע הצהרה רשמית.

מכלוף מיקי זוהר: אני רוצה להסביר לך שלפני ההצבעה על החוקים הללו, אם אין הגשה בכתב או אמירה בעל פה – אז לא יהיו.

מכלוף מיקי זוהר: השאלה אם זה יקרה או לא, ותיכף נדע.

יואל חסון: אני רוצה להגיד משהו על ועדת ההסכמות.

יואל חסון: ועדת ההסכמות – תאמינו לי, ושוחחתי היום גם עם דודי אמסלם על זה – זה לא תענוג, לא לי ולא ליושב-ראש הקואליציה.

יואל חסון: זו באמת אחריות של חיל ורעדה.

יואל חסון: עשיתי את הדבר הזה גם לפני תשע שנים, רק בתפקיד הפוך, כשגדעון סער היה מרכז האופוזיציה ואני הייתי יו"ר הקואליציה.

יואל חסון: הייתי בסיטואציה הזאת, ואני יודע מה המשמעות, על הגב שלך לקבל החלטות על עבודה קשה מאוד של חברי כנסת, על חקיקות מצילות חיים.

יואל חסון: אני מבין את כובד האחריות כאן.

יואל חסון: זה לא פשוט, נצטרך לקבל החלטות בצורה אחראית, עד כמה שניתן, ולעשות עד כמה שאפשר שחוקים שמיטיבים - -

יהודה גליק: אבל להוריד חוק שמציל חיים – זה לא נקרא אחריות.

יואל חסון: - - ועם כמה שפחות מחלוקת יעברו, יחוקקו ונסיים את העבודה החשובה שעשו כאן חברי כנסת.

יואל חסון: הלחצים הם אין-סופיים, הם אין-סופיים מכל כיוון.

יואל חסון: אבל אני אומר לכם, ואני מאמין שנדע לקבל את ההחלטות הנכונות, תוך קשב של כל אחד עם הצד שלו – שלי עם סיעות האופוזיציה, של יו"ר הקואליציה עם סיעות הקואליציה.

יואל חסון: אני יודע, פחות או יותר, את העמדות באופוזיציה לגבי רוב החוקים, אני מאמין שאמסלם יודע לגבי החוקים שלו.

יואל חסון: אנחנו נקבל את ההחלטות - - -

אורן אסף חזן: יואל, אתם ממהרים הביתה.

אורן אסף חזן: מטוב לבי אליכם, חברי הכנסת, לכבודו של ראש הממשלה ולבקשתה של רבקה - - -

עיסאווי פריג': הוא דיבר אתך?

אורן אסף חזן: תגיד לי, מה אני ילד?

אורן אסף חזן: אני צריך שידבר אתי?

אורן אסף חזן: אנחנו חברים.

אורן אסף חזן: גם אתה חבר שלי.

עיסאווי פריג': הוא דיבר אתך?

אורן אסף חזן: לא, זה רבקה - - - כמו שאמרתי, חלקכם חבריי, חלקכם - לא נזכיר שוב.

אורן אסף חזן: בהנחה שכולם מסירים, גם אני מסיר את רשות הדיבור.

יואל חסון: אייכלר, גם אתה מסיר?

ישראל אייכלר: אני כבר הודעתי שאם כולם מסירים, אני מסיר.

פנינה תמנו: אם כולם מסירים, גם יש עתיד מסירים.

אחמד טיבי: רבותי, אני מבקש להתייחס עניינית לדברים שאני הולך להגיד.

אחמד טיבי: אני מבקש שכולם יצטרפו להסתייגות אחת בלבד, שלי ושל כולכם, שההצעה תעבור בכפוף להעברת חוק המתמחים.

יואל חסון: זה לא מכבד את חוק הפיזור.

יואל חסון: נו, באמת.

אחמד טיבי: לא מעניין אותי פיזור לא פיזור.

אחמד טיבי: כנסת שלא מעבירה את החוק הזה היא כנסת לא מכבדת.

מכלוף מיקי זוהר: חבר הכנסת טיבי - - -

רועי פולקמן: יש עוד דברים חשובים.

רועי פולקמן: יש מס בגליל – זה חשוב, גם בתי החולים זה חשוב, גם טיפולי השיניים - - -

אחמד טיבי: לא העליתי את זה, לצערי הרב.

מכלוף מיקי זוהר: חבר הכנסת טיבי, החוק סוכם עם כל הנוגעים בדבר.

מכלוף מיקי זוהר: אני לא רואה - - -

יהודה גליק: למה, העישון לא חשוב?

מכלוף מיקי זוהר: החוק הזה סוכם עם כל הנוגעים בדבר, הוא יבוא לוועדת ההסכמות.

מכלוף מיקי זוהר: אני לא רואה סיבה שבסוף החוק לא יעבור, אבל כרגע, להגיש הסתייגויות בתוך חוק פיזור הכנסת – זה לא מספיק סביר.

מכלוף מיקי זוהר: אז אני אומר לך, חבר הכנסת טיבי: התחלת את המאבק הזה היום.

מכלוף מיקי זוהר: אנחנו גם היינו בתוך המאבק הזה כמה ימים, אתה גם נאבק בו.

מכלוף מיקי זוהר: אנחנו בעניין, כולנו, יש פה אחד סביב הסיפור הזה.

מכלוף מיקי זוהר: לא צריך לשים את זה בתוך האירוע הזה, אבל כן, נושא המתמחים יבוא לכדי פתרון בכנסת הנוכחית.

אורן אסף חזן: אי אפשר לעשות סחיטה.

אחמד טיבי: אתה אומר את זה?

מכלוף מיקי זוהר: בואו נמשיך.

פנינה תמנו: אדוני היושב-ראש - - -

מכלוף מיקי זוהר: חבר הכנסת חסון לא סיים, אבל את תגידי כמה מילים ואז אני אתן לחסון לסיים, וגם בן צור.

פנינה תמנו: אני אעשה את זה קצר.

פנינה תמנו: האמת, עצוב לי שהקרקס הזה שפתחת בסופו של דבר, כל אחד מדבר פה גבוהה-גבוהה, טובת הציבור - - -

מכלוף מיקי זוהר: מה יש לך ממני?

מכלוף מיקי זוהר: קרקס שפתחת, לא פתחת – די כבר.

פנינה תמנו: רגע.

פנינה תמנו: כי אנחנו יושבים פה חצי שעה - - -

מכלוף מיקי זוהר: את עוד פעם מתחילה עכשיו עם דף המסרים של יאיר לפיד? נו, באמת.

פנינה תמנו: חצי שעה אנחנו יושבים ונאלצים לשמוע אותך, חזן.

אורן אסף חזן: עוד הרבה שנים תשמעי אותי.

פנינה תמנו: אני לא אשמע אותך.

פנינה תמנו: אני לא אשמע אותך.

פנינה תמנו: אבל כך או כך, אם כל סיעות הבית יסירו - גם אנחנו נסיר.

מכלוף מיקי זוהר: מצוין.

מכלוף מיקי זוהר: תודה, מעריך את זה מאוד.

מכלוף מיקי זוהר: חבר הכנסת יואל חסון, בבקשה.

אורן אסף חזן: דברי טעם עמוקים.

מכלוף מיקי זוהר: די, אורן.

פנינה תמנו: תת רמה.

פנינה תמנו: עצוב לי שאתה הפנים של הליכוד.

אורן אסף חזן: הסמל.

פנינה תמנו: עצוב לי שאתה הפנים של הליכוד.

אורן אסף חזן: הסמל של הליכוד.

מכלוף מיקי זוהר: יואב בן צור.

מכלוף מיקי זוהר: אורן, אתה מפריע לשיחה פה.

מכלוף מיקי זוהר: נו, תן לגמור.

פנינה תמנו: תתבייש לך.

פנינה תמנו: אתה תלמד אותי לנאום?

אורן אסף חזן: את עולת מחמד.

אורן אסף חזן: עולת מחמד, מנצלים אותך.

פנינה תמנו: מחמד, נלמד אותך מה זה מחמד.

פנינה תמנו: עצוב לי, שהציבור הישראלי יידע עם מה יש לו עסק.

פנינה תמנו: כאלה אנשים אתם מכניסים לשורותיכם, ביזיון.

מכלוף מיקי זוהר: חבר הכנסת בן צור, בבקשה.

פנינה תמנו: ביזיון.

פנינה תמנו: אתה תלמד אותי לנאום.

פנינה תמנו: יא מתנשא, יא חצוף.

מכלוף מיקי זוהר: פנינה.

פנינה תמנו: יא חצוף אחד, זה מה שאתה.

מכלוף מיקי זוהר: פנינה, את יכולה בבקשה להירגע?

דוד ביטן: פנינה - - - מספיק.

פנינה תמנו: לא מתרגשת ממנו, לא.

פנינה תמנו: אתה, מישהו צריך להעמיד אותו במקום.

פנינה תמנו: זה בושה איך שהוא מבזה את הבית הזה.

מכלוף מיקי זוהר: אורן, או שתשב - - -

פנינה תמנו: אתה מבזה את הציבור הישראלי.

פנינה תמנו: תוציא אותו, מה אתם מחזיקים בן אדם כזה?

פנינה תמנו: בושה וחרפה.

מכלוף מיקי זוהר: חבר הכנסת בן צור, בבקשה.

יואב בן צור: אדוני היושב-ראש, וגם יואל, תשמע מה שאני רוצה לומר.

יואב בן צור: גם כשאתם ביניכם קבעתם חוקים כאלה ואחרים, מה שאני רוצה לבקש, עם כל הכבוד, יושבים יושבי-ראש הסיעות - - -

פנינה תמנו: רגע רגע, הוא אמר לי עולת מחמד?

פנינה תמנו: סליחה, אמרת לי עולת מחמד, חזן?

פנינה תמנו: עולת מחמד?

פנינה תמנו: יא עלוב נפש.

פנינה תמנו: תקשיב טוב, אף יוצא אתיופיה הוא לא עולה מחמד שלך.

אורן אסף חזן: לא לצעוק.

פנינה תמנו: אני אישה גאה, אני אישה שחורה גאה.

אורן אסף חזן: ולא לעשות סנסציות, ולא לחפש כותרות.

פנינה תמנו: תסתכל עלי, אני ישראלית גאה.

אורן אסף חזן: לא לחפש כותרות.

פנינה תמנו: יא חתיכת מנוול.

פנינה תמנו: המדינה הזאת היא המדינה שלי לא פחות משלך.

פנינה תמנו: אתה ביזיון, אתה הפנים המכוערות של החברה הישראלית.

אורן אסף חזן: - - -

מכלוף מיקי זוהר: חבר הכנסת חזן, אני קורא אותך לסדר פעם ראשונה.

פנינה תמנו: - - -

מכלוף מיקי זוהר: חברת הכנסת תמנו, אני קורא אותך לסדר פעם ראשונה.

פנינה תמנו: פנים מכוערות - - -

אורן אסף חזן: היא צורחת פה כמו - - -

פנינה תמנו: כי אתה רגיל שלא עונים לך, אתה רגיל שלא עונים לך.

מכלוף מיקי זוהר: חברת הכנסת תמנו, אני קורא אותך לסדר פעם שניה.

מכלוף מיקי זוהר: חבר הכנסת חזן, אני קורא אותך לסדר פעם שניה.

פנינה תמנו: אני לא נעלבת מפגועים כמוך, לא נעלבת ממך, אבל צריך להעמיד אותך במקום.

מכלוף מיקי זוהר: חברת הכנסת תמנו, אני לא רוצה להוציא אותך.

פנינה תמנו: אתה מבזה את החברה הישראלית.

מכלוף מיקי זוהר: בבקשה להפסיק.

פנינה תמנו: בושה וחרפה.

פנינה תמנו: ואם אני עולת מחמד, אני קוראת ליוצאי אתיופיה לא להצביע לליכוד.

מכלוף מיקי זוהר: חברת הכנסת תמנו, אני נאלץ לקרוא לך בפעם השלישית.

פנינה תמנו: לא להצביע.

פנינה תמנו: קול אחד אתה לא תקבל מיוצאי אתיופיה.

אורן אסף חזן: וואו.

פנינה תמנו: בושה וחרפה.

מכלוף מיקי זוהר: נא לצאת מהאולם.

פנינה תמנו: ואם כבר עולה מחמד, ראיתי איך אתם מתייחסים לעולה שלכם.

פנינה תמנו: חצוף, גועל נפש.

פנינה תמנו: תתבייש לך.

אוסנת הילה מארק: - - -

אורן אסף חזן: היושב-ראש, אתה לא יכול לתת לה להשתלח בי ככה.

פנינה תמנו: אני נשארת פה.

פנינה תמנו: אני נשארת, גאה.

אורן אסף חזן: אתה לא יכול לתת לה להשתלח בי כך.

מכלוף מיקי זוהר: קראתי לו בשתי קריאות.

מכלוף מיקי זוהר: אני לא שמעתי, החברים שמעו מה הוא אמר.

מכלוף מיקי זוהר: אני לא שמעתי את זה.

מכלוף מיקי זוהר: קראתי אותו בשתי קריאות.

פנינה תמנו: אני לא שמעתי את זה.

פנינה תמנו: בושה.

אורן אסף חזן: אני עוד לא התחלתי להגיד לך.

פנינה תמנו: אני עוד לא התחלתי להגיד לך.

פנינה תמנו: מנוול.

אורן אסף חזן: אני עוד לא התחלתי להגיד לך מה אני חושב עלייך.

אוסנת הילה מארק: חברת הכנסת תמנו - - -

פנינה תמנו: אני סיימתי אתך.

מכלוף מיקי זוהר: חברת הכנסת מרק, אני קורא אותך לסדר פעם ראשונה.

פנינה תמנו: עולת מחמד.

אורן אסף חזן: לא לצעוק.

מכלוף מיקי זוהר: חבר הכנסת חזן, אני אקרא אותך עוד פעם לסדר – אתה תצא החוצה.

אורן אסף חזן: היא לא יכולה להמשיך לצעוק.

אורן אסף חזן: אתה לא יכול לאפשר את זה.

מכלוף מיקי זוהר: הוא נקרא בשתי קריאות והיא קריאה שלישית.

מכלוף מיקי זוהר: אני לא פוחד.

פנינה תמנו: אתה היית צריך להוציא אותו.

פנינה תמנו: אני לא שמעתי את זה מנוול.

אוסנת הילה מארק: חברת הכנסת תמנו - - -

פנינה תמנו: העלבת את החברה שלי מהמשמר.

מכלוף מיקי זוהר: די, מספיק.

מכלוף מיקי זוהר: חברת הכנסת מרק, אני קורא אותך לסדר פעם שניה.

מכלוף מיקי זוהר: זה הכול, מספיק.

מכלוף מיקי זוהר: חבר הכנסת בן צור, תשלים את דבריך.

פנינה תמנו: אל תתנצל בשמו, אני אדאג - - -

מכלוף מיקי זוהר: שקט.

מכלוף מיקי זוהר: חבר הכנסת בן צור - - -

פנינה תמנו: איבדתם גם את הקולות הבודדים שהצביעו לכם.

מכלוף מיקי זוהר: די.

אורן אסף חזן: אמרתי לך, עוד לא התחלתי.

מכלוף מיקי זוהר: חברת הכנסת תמנו, את אחרי קריאה שלישית.

יואב בן צור: מה שאני רוצה לבקש - - -

אורן אסף חזן: היושב-ראש - - -

פנינה תמנו: תסתכל עלי – שחורה וגאה.

פנינה תמנו: אנשים כמוך - - -

מכלוף מיקי זוהר: חברת הכנסת פנינה תמנו, די כבר.

מכלוף מיקי זוהר: די.

מכלוף מיקי זוהר: אני רוצה לסיים את הדיון.

פנינה תמנו: אתה נתת לפארסה הזאת להתקיים.

מכלוף מיקי זוהר: אני נתתי לפארסה הזאת?

פנינה תמנו: אתה נותן לו לעשות פה קרקס.

מכלוף מיקי זוהר: אבל את עושה פה צעקות כמו אני לא יודע מה.

מכלוף מיקי זוהר: נו, די כבר.

פנינה תמנו: תרחיקו אותו.

פנינה תמנו: איפה ראש הממשלה שלכם?

פנינה תמנו: בושה וחרפה.

פנינה תמנו: הוא לקבל את ההצגה שלו.

אורן אסף חזן: קראת אותה לסדר, אני לא מבין, שלוש פעמים.

מכלוף מיקי זוהר: חברת הכנסת תמנו, אני אוציא אותך, לא תהיה לי ברירה.

מכלוף מיקי זוהר: אני מבקש ממך, נתתי לך כבר שמונה התראות.

מכלוף מיקי זוהר: כן, חבר הכנסת בן צור.

יואב בן צור: מרכז האופוזיציה, אני רוצה לומר שלאחר שאתה ודודי אמסלם תשבו ותחליטו על חוקים, עם כל הכבוד, תצטרך לנמק לכל יושב-ראש סיעה למה לא קיבלת את החוק הזה או את החוק השני.

יואל חסון: לא, ממש לא.

יואב בן צור: אתם לא תוכלו לעשות מה שאתם חושבים.

יואל חסון: אנחנו כן.

יואל חסון: זאת המסורת, כך עושים פה עשרות שנים.

מכלוף מיקי זוהר: חברים, אנחנו לא נשנה את הכללים.

מכלוף מיקי זוהר: לא נימוקים ולא עניינים.

יואל חסון: אני לא עובד אצלך ואני לא צריך לתת דיווחים - - -

מכלוף מיקי זוהר: לא, עצור עצור, תן לי.

מכלוף מיקי זוהר: חבר הכנסת בן צור, אני מציע איך לעשות משהו.

מכלוף מיקי זוהר: אתה קצת יותר ותיק ממני פה, ואני צעיר אבל אני משתדל ללמוד מהר.

מכלוף מיקי זוהר: תעביר חוקים שאתה חושב שהם חשובים, תשמע גם מה החוקים, בסוף, כסיעה, תבוא ותאמר אם על המכלול של החוקים שיובאו בפניך להצבעה, שחלק מהם גם חוקים שלך, אתה רוצה להצביע בעד או לא.

מכלוף מיקי זוהר: אתה יכול גם להצביע נגד, בעניין של הסכמות אף אחד לא מחייב אותך להצביע בעד, זה לא קואליציה-אופוזיציה.

מכלוף מיקי זוהר: בסוף אתה תכריע.

מכלוף מיקי זוהר: לגבי איזה חוקים יעלו – בסוף מי שמכריע זה יושב-ראש הכנסת יולי אדלשטיין, יושב-ראש הקואליציה ומרכז האופוזיציה.

ישראל אייכלר: אני רוצה לשאול את היועץ המשפטי של הוועדה: האם מה שאמר עכשיו מיקי זה לפי התקנון של הכנסת?

ישראל אייכלר: אסור לנו להתנגד להסכמות של ועדת ההסכמות?

מכלוף מיקי זוהר: מותר לך להתנגד, אבל במליאה.

ישראל אייכלר: אסור לי להתנגד להעלות את זה לסדר-היום?

ישראל אייכלר: אני חייב לקבל את זה שהם יביאו לפה חוקים בלי לשאול אותנו?

מכלוף מיקי זוהר: בוא נשמע את היועץ המשפטי.

דן מרזוק: אתה יכול, כמובן, להתנגד במליאה ולהצביע איך שאתה בוחר.

ישראל אייכלר: זה ברור.

ישראל אייכלר: אני שואל אם יש לנו אפשרות להגיד: היות שהכנסת התפזרה, אנחנו לא מסכימים שיעלו את זה לסדר-היום.

יואל חסון: לא, אתה לא יכול.

יואל חסון: יושב-ראש הכנסת קובע את סדר-היום.

מכלוף מיקי זוהר: נכון.

דן מרזוק: ועדת ההסכמות זה לא דבר חדש.

רוברט אילטוב: אז אנחנו מבקשים- - -

ישראל אייכלר: שקט, אני רוצה לשמוע את התשובה.

מכלוף מיקי זוהר: חבל, יש דברים טובים למען עם ישראל.

רוברט אילטוב: בגלל שאתם עכשיו קבעתם ועדת סל תקבעו את הכול?

רוברט אילטוב: מה פתאום?

מכלוף מיקי זוהר: למה, אתה לא - - - ?

רוברט אילטוב: אין דבר כזה.

רוברט אילטוב: אף פעם לא היה דבר כזה.

מכלוף מיקי זוהר: גם אתה יכול להביא חוקים.

רוברט אילטוב: אף פעם לא היה דבר כזה.

מכלוף מיקי זוהר: אבל גם אתה יכול להביא לשם חוקים חשובים.

מכלוף מיקי זוהר: יצביעו גם על חוקים שלך.

רוברט אילטוב: לא יגנבו פה חקיקה.

מכלוף מיקי זוהר: רגע, לא העברנו, למרות שהתפזרה הכנסת, חוק של ישראל ביתנו למניעת קיצור מאסר למחבלים?

מכלוף מיקי זוהר: קצת הדדיות, חבר הכנסת אילטוב.

רוברט אילטוב: - - - גם אלינו, לא רק אליכם.

מכלוף מיקי זוהר: רגע, אבל אני לא העברתי אתמול חוק של קיצור מאסר למחבלים, של פורר?

רוברט אילטוב: מה זה קשור עכשיו?

מכלוף מיקי זוהר: מה זה קשור?

מכלוף מיקי זוהר: הכנסת כבר התפזרה, טכנית.

רוברט אילטוב: לוועדת ההסכמות יש פורמט מסוים, זה לא עובד ועדת שניים.

ישראל אייכלר: לא קיבלתי תשובה.

ישראל אייכלר: יש לנו מעמד בעניין הזה או אין לנו?

יואל חסון: התשובה היא לא.

יואל חסון: יושב-ראש הכנסת קובע את סדר-היום.

ישראל אייכלר: תנו ליועץ המשפטי להגיד משהו.

מכלוף מיקי זוהר: אפשר שקט?

דן מרזוק: מנגנון ההסכמות הוא לא מנגנון חדש שהומצא עכשיו, לקראת פיזור הכנסת ה-20.

דן מרזוק: זה מנגנון שהיה קיים גם בכנסות קודמות לקראת פיזור הכנסת.

דן מרזוק: כמובן שאתם, כסיעה, יכולים להתנגד – להתנגד במליאה וכו'.

דן מרזוק: אבל זה לא מנגנון חדש ואנחנו לא יכולים להגיד שהוא לא אפשרי.

יואב בן צור: אבל אני רוצה לדעת מי סמכותו להעלות חוקים.

מכלוף מיקי זוהר: יושב-ראש הכנסת.

יואב בן צור: שניה.

יואב בן צור: האם ועדת ההסכמות או יושב-ראש הכנסת?

מכלוף מיקי זוהר: יושב-ראש הכנסת.

רוברט אילטוב: אני מציע ליושבי-ראש סיעות לפנות - - -

דן מרזוק: בסופו של דבר זה יושב-ראש הכנסת, אבל כמובן, זה כפוף להחלטות של ועדת ההסכמות.

ישראל אייכלר: אז שמעתי ברור – יושב-ראש הכנסת מוסמך להעלות מתי שהוא רוצה, מה שהוא רוצה.

דן מרזוק: מי שקובע את סדר-יומה של הכנסת זה יושב-ראש הכנסת.

דן מרזוק: כמובן שהוא עושה את זה בכפוף להסכמות.

מכלוף מיקי זוהר: העניין הזה הובהר.

מכלוף מיקי זוהר: מי שיקבע את סדר-היום של הכנסת זה יושב-ראש הכנסת.

מכלוף מיקי זוהר: ועדת ההסכמות, בסופו של דבר, תתכנס וחברי הקואליציה והאופוזיציה יביעו את עמדתם.

רוברט אילטוב: מעולם לא היתה קומבינה בוועדת ההסכמות.

מכלוף מיקי זוהר: איזה קומבינה?

יואל חסון: איזה קומבינה?

רוברט אילטוב: הכול תואם עם כל סיעות הבית, ולא שניים ישבו ויקבעו מה יהיה ואיך זה יהיה.

יואל חסון: אתה חבר כנסת ותיק ואתה יודע שזה קיים שנים.

רוברט אילטוב: זאת ועדת הסכמות, ועדת הסכמות זו ועדה שמסכימה עם כל סיעות הבית.

מכלוף מיקי זוהר: בואו נמשיך.

רוברט אילטוב: אל תעשה פרצוף כזה.

רוברט אילטוב: מה, זו פעם ראשונה שלך?

יואל חסון: גם לא שלך.

רוברט אילטוב: אף פעם לא היה דבר כזה.

רוברט אילטוב: חוצפה.

מכלוף מיקי זוהר: חבר הכנסת חסון, אתה רוצה להשלים את דבריך לפני שנעבור להצבעה?

מכלוף מיקי זוהר: טוב, מאחר שכולם ויתרו על הסתייגויות דיבור - - -

רוברט אילטוב: אני אומר לך שכל יושבי-ראש הסיעות יפנו ליושב-ראש הכנסת.

ישראל אייכלר: אני חושב שזאת פעם ראשונה שוועדת הסכמות זה לא כלל יושבי-ראש הסיעות.

רוברט אילטוב: זה גם מה שדובר אצל יושב-ראש הכנסת.

רוברט אילטוב: פתאום מנסים לגנוב.

יואל חסון: תגיד, אתה פנית אליי והיתה בעיה?

רוברט אילטוב: אין לי מה לפנות אליך, הבנתי אותך.

יואל חסון: מה הבנת?

רוברט אילטוב: הבנתי אותך, אין לי מה לפנות אליך.

רוברט אילטוב: חוצפן.

רוברט אילטוב: אתה יכול גם להקליט אותי עוד פעם.

רוברט אילטוב: אתה לא תתאם אתנו, אתה תתאם כמו גדול.

רוברט אילטוב: חוצפה, פשוט חוצפה.

יואל חסון: מי אמר שלא נתאם?

רוברט אילטוב: אז יופי, זה רציתי לשמוע.

יואל חסון: היית יכול לבקש את זה בהתחלה.

קריאה: הוא לא אמר שהוא כן יתאם.

קריאה: תגיד לו שיגיד שהוא כן יתאם.

מכלוף מיקי זוהר: חבר הכנסת טיבי, האם אתה מסיר את ההסתייגויות?

מכלוף מיקי זוהר: זהו, נגמרה לי הסבלנות.

מכלוף מיקי זוהר: די כבר.

קריאות: - - -

יואל חסון: דבר עם יושב-ראש הקואליציה.

מכלוף מיקי זוהר: חבר הכנסת טיבי, האם אתה מסיר את ההסתייגויות?

אחמד טיבי: אני רוצה לשמוע את מה שאמרתם.

אחמד טיבי: אתם מתחייבים שביום שני תסכימו בוועדת ההסכמות להעביר את זה להצבעה?

יואל חסון: אני לא יכול לעשות את זה בלי יושב-ראש הקואליציה.

יואל חסון: אני לא מחליט, וגם מזכיר הממשלה לא יכול להחליט.

אחמד טיבי: מזכיר הממשלה יכול לדבר או נציגי הליכוד.

דוד ביטן: אמרנו את זה בבוקר.

מכלוף מיקי זוהר: אמרנו שכולנו ביחד נפעל לטובת העניין הזה, בתיאום עם כל סיעות הבית, כי יש קונצנזוס סביב העניין הזה.

מכלוף מיקי זוהר: לכן אני חוזר ואומר, כפי שאני רואה את התמונה היום – ויש לי איזושהי הבנה פוליטית בסיסית – שהדבר הזה כן יעבור, לדעתי.

אחמד טיבי: יואל?

יואל חסון: אני בעד.

מכלוף מיקי זוהר: אתה מסיר?

מכלוף מיקי זוהר: תודה.

מכלוף מיקי זוהר: הצבעה על מיזוג ההצעה הממשלתית לחמש ההצעות הטרומיות שמפורטות בסדר-היום.

מכלוף מיקי זוהר: מי בעד המיזוג?

מכלוף מיקי זוהר: מי נגד?

מכלוף מיקי זוהר: בעד – פה אחד

מכלוף מיקי זוהר: ההצעה למזג את הצעות החוק נתקבלה.

מכלוף מיקי זוהר: ההחלטה התקבלה.

דן מרזוק: אנחנו עוברים לדיון לגבי הנוסח של הצעת החוק הממוזגת.

דן מרזוק: אני רק אומר בקצרה: הנוסח אומר שהכנסת ה-20 תתפזר והבחירות יתקיימו ב-9 באפריל 2019.

יהודה גליק: מה עם תאריך עברי, מופיע?

דן מרזוק: מופיע גם התאריך העברי - ד' בניסן.

יהודה גליק: תקרא בבקשה את נוסח החוק.

דן מרזוק: "1.

דן מרזוק: הכנסת ה-20 תתפזר לפני גמר תקופת כהונתה.

דן מרזוק: 2.

דן מרזוק: הבחירות לכנסת ה-21 יתקיימו ביום ד' בניסן, התשע"ט, 9 באפריל 2019".

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: בעד – פה אחד

מכלוף מיקי זוהר: הצעת החוק נתקבלה.

מכלוף מיקי זוהר: ההחלטה התקבלה.

מכלוף מיקי זוהר: הצבעה נוספת, אחרונה: פטור מחובת הנחה לפני קריאה שניה ושלישית.

מכלוף מיקי זוהר: אנחנו צריכים לתת פטור כדי שזה יוכל לעלות כבר עכשיו למליאה.

מכלוף מיקי זוהר: מי בעד הפטור?

מכלוף מיקי זוהר: מי נגד?

מכלוף מיקי זוהר: בעד – פה אחד

מכלוף מיקי זוהר: ההצעה לפטור מחובת הנחה נתקבלה.

מכלוף מיקי זוהר: ההחלטה התקבלה.

מכלוף מיקי זוהר: לסיכום אני אומר כך: תודה רבה לכל חברי הכנסת מהבית הזה, מימין משמאל ומהמרכז, שעבדו קשה מאוד למען עם ישראל בארבע השנים האחרונות.

מכלוף מיקי זוהר: זו כנסת שעשתה הישגים רבים, ואין לי ספק, שבעזרת השם, נעשה עוד הישגים רבים לעם ישראל.